Jongste staatshoof nou aan bewind in FinlandEerste minister van Finland, Sanna Marin (Foto: Jussi Nukari/Lehtikuva via AP) Sanna Marin is as Finland se nuwe eerste minister aangewys en dié 34-jarige is nou die wêreld se jongste dienende staatshoof. Marin lei ŉ vyfparty, sentraal-linkse koalisie. Die vier ander partye in die koalisie staan ook onder leiding van vroue – waarvan drie in hul vroeë 30’s is. Die land se parlement, die 200-setel Eduskunta, het Marin Dinsdag beëdig. Haar regering het ŉ gemaklike meerderheid van 117 setels. Sanna Mirella Marin (gebore 16 November 1985) is sedert 2015 ŉ lid van die Finse parlement. Sy was die minister van vervoer en kommunikasie tussen 6 Junie 2019 en 10 Desember 2019. Ná Antti Rinne sy amp as eerste minister verlaat het, is Marin op 8 Desember 2019 as kandidaat vir die nuwe eerste minister gekies. Ná haar beëdiging is sy nou die jongste dienende eerste minister en Finland se jongste eerste minister ooit. Sy is ook die derde vroulike eerste minister van haar land, ná Anneli Jäätteenmäki en Mari Kiviniemi.